Minenn fruntlyken gruth vnndt wesz jk gudes vormach tho vorenn gesanth. Erszamen, vorsichtighenn vnde wolwyszen leuen naber, byszunder ghuden vrunde vnndt ghunre. My is vorgekamen, wo Laurensz Fridach, juwe medeborger, my vor juwen erlyken wiszheiden vnde anderen fromen luden jn juwer stadt betastet heft, sik vorludende, jk eme vele sole schuldich syn etc. Jk hopes tho Gade, wes jk eme sy schuldich gewest, jk dat woll betalet hebbe; he streckede my syne hant van Knuth Poszen wegen ij(c) Rinsche nobelen my tho senden; wo he dat geholden heft, wet he best vnde moste sodane gelt van Knuth Poszen entfangen. Jk hebbe Laurensze Fridage by her Johan van Grist vnde her Diderik Hagen tho jare jm herueste ok nu jn deme vorgangen somer by her Hinrick Honnynghusen vnde her Didrick Hagen tho entbaden ok beuoren vnde na vake geschreuen, he parsonlick solde herkomen efte senden syne vulmechtige an my tho Razeborch ofte Wyborch myt syner rekensschopp. Wes he bewysen konde, jk eme myt rechte schuldich were, wolde jk eme als eyn fro&#x0364;m man betalen, vnde yss gelyk newerlde by my gewesen; vorfolget he my lyk woll dar en bouen alsz eyn man als he isz, vnde let synen munt tho sere raden. Jsz myne begere, gy, leuen frunde, ene willen myt ernste vnderwysen, vppe dat eyn ander nicht derue entgelden etc. Alsz Laurensz Frydach ok sik let vorluden, he sommyge bussen vnde andere dink to Wyborch gesant hebbe, de he bou&#x0364;en redelikett vorset heft jme kope, als enne tho voren geschreuen ysz, he late de noch wedderhalen; heft he denne ennyge schelynghe der rekensschopp haluen, he kome suluest ofte schicke syne vullmechtige noch myt syner rekensschopp to my; kan he wes bewysen jk eme myt rechte schuldich sy wes, will ik ene als eyn from man betalen; heft Laurens Fridach myt Knuth Poszen ennyger rekensschopp haluen wes to donde, dar vmbe mach he sik myt eme vorliken dat beste he kan; jsz nicht jn mynen wege. Hir mede juwe erlike wisheiden jn wolmacht Gode beuelen lange frolik vnde gsunt. Screuen vppe Abo ame auende sanctj Andree apostoli anno lxxxviij°. Sten Sture vam Gripszholme, ritter, vorstender desz rykes tho Sweden. Adress: Denn erszamen vorszichtighenn vnndt wolwysenn mannen heren borgermeysteren vnde radtmannen der stadt Reuall, synen bysunder leuen naberen, guden frunden vnde ghunrenn.